Google sagsøger Sonos for patentbrud

Forholdet mellem Google og Sonos fortsætter med at slå gnister. Tidligere har Sonos sagsøgt Google for patentbrud – og vundet. En afgørelse der slog fast at Google havde stjålet funktionalitet fra Sonos, i forhold til multirumslyd og dermed måtte ændre funktionalitet beslægtet hertil.

Nu er den så gal igen. Dog med omvendt fortegn. Google har nemlig sagsøgt Sonos for brud på syv forskellige patenter. Det ene søgsmål går på patenter angående hotword-aktivering (ordet der siges for at vække stemmeassistenten) og trådløs opladning. Det andet søgsmål på måden, hvorpå en gruppe af højtalere afgør, hvilken der skal respondere på stemmestyring.

Google talsmanden José Castañeda har udtalt følgende til The Verge, om hvorfor der lægges sag an. “For at forsvare vores teknologi og udfordre Sonos’ fortsatte overtrædelse af vores patenter. [De] har startet en aggressiv og misvisende kampagne mod vores produkter. Med vores fælles kunder som ofret.”

Sagsanlægget er sket ved retten i Californien. Google planlægger ligeledes at anlægge lignende søgsmål hos US International Trade Commission. Dette sker for at bremse import af produkter, der overtræder patenterne, fortalte Castañeda til The Verge.

Dommen fra tidligere, som pålagde Google at ændre i sine produkter, betød blandt andet fjernelse af muligheden for at justere lydstyre på flere Google-højtalere samtidig. Noget der naturligvis skabte stor utilfredshed blandt Googles kunder. Det nye sagsanlæg fra Google må derfor give sved på panden hos Sonos-brugere, der håber at beholde al funktionalitet på sine højtalere.

Google sagsøger Sonos for patentbrud